Brexit แทบไม่กระทบหุ้น AEC
โดย...จิรวัฒน์ สุภรณ์ไพบูลย์
4 ก.ค. 2559

โดย...จิรวัฒน์ สุภรณ์ไพบูลย์ 
ผลประชามติของชาวอังกฤษได้สร้างความประหลาดใจเป็นอย่างมาก ด้วยการเลือกที่จะออกจากการเป็นสมาชิกสหภาพยุโรป ซึ่งก่อนหน้าวันลงประชามติตลาดหุ้นได้เคลื่อนไหวไปในทิศทางที่เชื่อมั่นแล้วว่าชาวอังกฤษจะเลือกอยู่กับสหภาพยุโรปต่อไป ดังนั้นเมื่อผลออกมาตรงกันข้ามตลาดหุ้นจึงปรับลงแรง นำโดยตลาดหุ้นญี่ปุ่นที่เหมือนผลกระทบทางเศรษฐกิจจากการค้าการลงทุนกับอังกฤษโดยตรงจะมีไม่มากนัก แต่ค่าเงินเยนซึ่งนักลงทุนเชื่อว่าเป็นสินทรัพย์ปลอดภัยได้ถูกไล่ซื้อจนแข็งค่าทะลุระดับ 100 เยน/เหรียญสหรัฐ (แข็งสุดในรอบเกือบสองปี) กดดันให้ดัชนีนิกเกอิร่วงลงเกือบ 8% ในวันเดียว
ขณะที่ประเทศต้นเหตุอย่างอังกฤษ ตลาดหุ้นกลับได้รับผลกระทบไม่มากนัก โดยลดลงไปเพียง 3% เท่านั้น สาเหตุหลักมาจากค่าเงินปอนด์ที่อ่อนค่าอย่างหนัก ที่กลับส่งผลดีต่อบริษัทในตลาดหุ้นอังกฤษ ซึ่งส่วนใหญ่จะมีรายได้มาจากนอกประเทศค่อนข้างมาก (ค่าเงินที่อ่อนจะส่งผลดีต่อกำไรของบริษัท)
สำหรับตลาดหุ้นในภูมิภาคเอเชียตะวันออกเฉียงใต้กลับแทบไม่ได้รับผลกระทบจากเหตุการณ์นี้เท่าไรนัก โดยถึงแม้จะมีการปรับตัวลงบ้างหลังการประกาศผลการลงประชามติ แต่ภายใน 3 วันหุ้นไทยและอินโดนีเซียก็สามารถกลับมาเป็นบวกได้ ในขณะที่หุ้นมาเลเซียและฟิลิปปินส์ก็ปรับตัวขึ้นมาจนติดลบไม่ถึง 1% เหตุผลหลักๆ มาจากที่นักลงทุนคาดการณ์ว่าภูมิภาคนี้จะได้รับผลกระทบน้อยมากจากเบร็กชิต เนื่องจากมีการค้าการลงทุนระหว่างกันไม่มาก แต่กลับได้รับผลดีจากการที่ธนาคารกลางสหรัฐหรือเฟด ว่าน่าจะไม่สามารถขึ้นดอกเบี้ยได้อีกในปีนี้ ทำให้อัตราดอกเบี้ยในโลกจะยังคงต่ำไปอีกนาน ส่งผลดีต่อตลาดหุ้นในภูมิภาคนี้ ยิ่งไปกว่านี้หากเบร็กชิตส่งผลกระทบต่อเศรษฐกิจโลกอย่างมีนัยสำคัญจริงๆ แล้ว ธนาคารกลางและรัฐบาลในภูมิภาคนี้ยังคงมีเครื่องไม้เครื่องมือที่พร้อมจะกระตุ้นเศรษฐกิจได้เพิ่มเติมอีก
อย่างไรก็ดี ยังต้องมีขั้นตอนปฏิบัติอีกมากสำหรับอังกฤษเพื่อการออกจากสหภาพยุโรป การเจรจาเรื่องข้อปฏิบัติในทางการค้า การเคลื่อนย้ายแรงงาน คาดว่าจะใช้เวลาอีกไม่ต่ำกว่า 2 ปี ตลาดทุนที่มีความเกี่ยวพันกับอังกฤษและยุโรปทั้งทางตรงและทางอ้อมยังคงต้องเผชิญกับความไม่แน่นอนจากการเจรจาอีกมาก ดั้งนั้นนักลงทุนจึงควรหลีกเลี่ยงการลงทุนในสินทรัพย์เสี่ยง เช่น หุ้น และเลือกที่จะถือครองสินทรัพย์ที่มีความปลอดภัย เช่น พันธบัตร หุ้นกู้ที่มีความน่าเชื่อถือสูง ในสกุลเงินที่ปลอดภัย เช่น เหรียญสหรัฐ และเลือกที่จะถือทองคำเพิ่มขึ้น